**N Á R O D N Á R A D A  S L O V E N S K E J R E P U B L I K Y**

III. volebné obdobie

Číslo:

# Návrh

poslancov Národnej rady Slovenskej republiky

**na vydanie**

zákona, ktorým sa mení a dopĺňa zákon Slovenskej národnej rady č. 111/1990 Zb. o štátnom podniku v znení neskorších predpisov

Predkladajú: Návrh na uznesenie:

Jarmila TKÁČOVÁ Národná rada Slovenskej republiky

Jirko MALCHÁREK **schvaľuje**

návrh poslancov Národnej rady Slovenskej

Pavol MINÁRIK republiky na vydanie zákona,

ktorým sa mení a dopĺňa zákon Slovenskej

Milan HORT národnej rady č.111/1990 Zb. o štátnom

podniku v znení neskorších predpisov

István HARNA

**Bratislava, október 2004**

**Národná rada Slovenskej republiky**

**III. volebné obdobie**

**Zákon**

**z................. 2004**

**ktorým sa mení a dopĺňa zákon Slovenskej národnej rady č. 111/1990 Zb. o štátnom podniku v znení neskorších predpisov.**

Národná rada Slovenskej republiky sa uzniesla na tomto zákone:

Čl. I

Zákon Slovenskej národnej rady č. 111/1990 Zb. o štátnom podniku v znení neskorších predpisov z. sa mení a dopĺňa takto:

1. § 24 znie:

§ 24

(1) V podniku sa nezriaďuje rada, s výnimkou podnikov, ktoré majú charakter prirodzeného monopolu 24).

(2) Na zloženie rady, jej funkčné obdobie a pôsobnosť sa vzťahujú ustanovenia §20 a § 21.

Poznámka pod čiarou k odkazu 24) znie:

24) § 10 ods.2 zákona č. 92/1991 Zb. o podmienkach prevodu štátu na iné osoby v znení neskorších predpisov

2. § 32 s nadpisom znie:

§ 32

Prechodné ustanovenie účinné od 1.2.2005

Zakladateľ podniku, ktorý má charakter prirodzeného monopolu 24) vymenuje členov rady podľa § 24 tohto zákona na základe výberového konania najneskôr do 60 dní od účinnosti tohto zákona.

Čl. II

Tento zákon nadobúda účinnosť 1.2.2005.

**Dôvodová správa**

1. **Všeobecná časť**

Zákon č. 92/1991 Zb. o podmienkach prevodu majetku štátu na iné osoby v znení neskorších predpisov uvádza v § 10 ods. 2 podniky, ktoré majú charakter prirodzených monopolov. Medzi nimi sú uvedené 3 štátne podniky a to Slovenská pošta, š. p., Slovenský vodohospodársky podnik, š. p. a Lesy Slovenskej republiky š.p. ako prirodzené monopoly. Š.p. Slovenská pošta je od 1. júla 2004 zákonom č. 349/2004 Z. z. transformovaná na akciovú spoločnosť, pričom takýto proces sa predpokladá aj u štátneho podniku Lesy Slovenskej republiky. Charakter podniku na uspokojovanie verejnoprospešných záujmov má aj Slovenský vodohospodársky podnik, š. p.

V zakladateľskej listine štátneho podniku Lesy Slovenskej republiky je definovaný predmet činnosti, ktorého jedným z hlavných účelov je uspokojovanie verejnoprospešných záujmov. Týmto štátny podnik nemá povinnosť zriadiť dozornú radu v zmysle §24 zákona Slovenskej národnej rady č. 111/1990 Zb. o štátnom podniku. Keďže nie je žiaduce rušiť verejnoprávnu funkciu v š.p. Lesy SR a s ohľadom na pripravovanú transformáciu a reštrukturalizáciu v podniku, navrhujeme, aby zriaďovateľovi podniku, ktorý má charakter prirodzeného monopolu, vznikla povinnosť zabezpečiť zriadenie dozornej rady podľa zákona o štátnom podniku.

Cieľom navrhovanej úpravy je zvýšiť možnosť kontroly v uvedených štátnych podnikoch, ktoré majú charakter prirodzeného monopolu a teda významný vplyv na podnikateľské prostredie v Slovenskej republike.

Predložený návrh zákona nebude mať vplyv na štátny rozpočet, ani na rozpočty obcí a vyšších územných celkov. Predložený návrh zákona nebude mať dopad na životné prostredie.

Návrh zákona je v súlade s Ústavou Slovenskej republiky a s platnými medzinárodnými záväzkami Slovenskej republiky.

1. **Osobitná časť**

K článku I.

K bodu 1:

Navrhuje sa, aby sa ustanovenie § 24 o tom, že v štátnom podniku na uspokojovanie verejnoprospešných záujmov sa nezriaďuje dozorná rada, nevzťahovalo na štátne podniky s charakterom prirodzeného monopolu a bude sa týkať štátnych podnikov Lesy Slovenskej republiky š.p. a Slovenský vodohospodársky podnik š.p.

K bodu 2:

Navrhuje sa, aby mal zriaďovateľ povinnosť vymenovať členov rady a predložiť návrhy na predsedu a členov rady vláde v lehote do 60 dní od účinnosti zákona za dodržania podmienky uskutočnenia výberového konania v zmysle zákona.

K článku II.

Účinnosť zákona sa navrhuje od 1.2.2005.

**Doložka zlučiteľnosti**

**návrhu zákona s právom Európskej únie**

1. Navrhovateľ zákona:

Poslanci Národnej rady Slovenskej republiky

1. Názov návrhu zákona:

Zákon, ktorým sa mení a dopĺňa zákon Slovenskej národnej rady č. 111/1990 Zb. o štátnom podniku v znení neskorších predpisov

1. V práve Európskej únie nie je problematika návrhu zákona upravená.
2. Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe. Predmet návrhu zákona nie je obsiahnutý ani v Národnom programe pre prijatie acquis communautaire.
3. Charakteristika právnych noriem Európskej únie, ktorými je upravená problematika návrhu zákona:

Problematika návrhu zákona nie je upravená v práve Európskej únie.

1. Vyjadrenie stupňa kompatibility s právom Európskej únie:

Vzhľadom na vyššie uvedené sa stupeň kompatibility návrhu zákona s právom Európskej únie nestanovuje.